YHTEINEN TOIMINTA,

25 päivältä maaliskuuta 1996,

jonka neuvosto on hyväksynyt Euroopan unionista tehdyn sopimuksen J.3 artiklan perusteella erikoislähettilään nimeämisestä Afrikan Suurten Järvien alueelle (96/250/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen J.3 ja J.11 artiklan,

ottaa huomioon Madridissa 15 ja 16 päivänä joulukuuta 1995 kokoontuneen Eurooppa-neuvoston päätelmät ja

ottaa huomioon neuvoston 29 päivänä tammikuuta sekä 26 ja 27 päivänä helmikuuta 1996 tekemät päätelmät,

ON VAHVISTANUT SEURAAVAN YHTEISEN TOIMINNAN:

1 artikla

Unionin tavoitteet Afrikan Suurten Järvien alueella ja Suurten Järvien alueen maissa ovat seuraavat:

1) auttaa näitä maita ratkaisemaan aluettaan koetteleva kriisi

ja

2) tukea YK:n ja Afrikan yhtenäisyysjärjestön (OAU) sekä alueiden johtajien ja muiden osapuolien pyrkimyksiä, joiden tarkoitus on löytää kestävä ja laaja-alainen rauhanomainen ratkaisu alueen poliittisiin, taloudellisiin ja humanitaarisiin ongelmiin.

2 artikla

Tämän vuoksi unionin erikoislähettilään tehtävä on tukea yrityksiä, joilla pyritään luomaan edellytykset kriisin ratkaisemiseksi, mukaan lukien valmistelut rauhan-, turvallisuus- ja vakauskonferenssin pitämiseksi Afrikan Suurten Järvien alueella, mikä on tärkeä askel kestävään ja rauhanomaiseen ratkaisuun pääsemisessä.

Erikoislähettilään tehtävä on

- tehdä työtä YK:n ja OAU:n niiden pyrkimysten tueksi, joiden tavoitteena on lopettaa alueella esiintyvät selkkaukset, sekä niiden afrikkalaisten tueksi, jotka avustavat näitä kahta järjestöä,

- luoda läheiset suhteet alueen valtioiden hallituksiin sekä muihin hallituksiin ja kansainvälisiin järjestöihin, joita asia koskee, sekä ylläpitää näitä suhteita niiden toimenpiteiden yksilöimiseksi, joihin on ryhdyttävä alueen ongelmien ratkaisemiseksi,

- sovittaa toiminta hyvin yhteen alueella toimivien YK:n ja OAU:n edustajien kanssa, joiden vastuulla on kutsua konferenssi koolle,

- tehdä yhteistyötä alueiden johtajien ja muiden osapuolten kanssa, joilla on sama tavoite, ja

- tarpeen mukaan luoda yhteys muihin osapuoliin, jotka voisivat vaikuttaa asian edistymiseen.

3 artikla

Erikoislähettiläs

- nimitetään kuudeksi kuukaudeksi, ja nimitystä voidaan tarkistaa, kun toimikaudesta on kulunut kolme kuukautta, ottaen huomioon asiaan kuuluvat hallinnolliset ja taloudelliset näkökohdat,

- tekee neuvostolle tai sen määräämille laitoksille kertomuksen toiminnastaan joka toinen kuukausi tai aina tarvittaessa,

- voidaan pyytää tekemään tapahtumista suullinen selvitys tarvittaessa, ja

- voi suosittaa neuvostolle toimenpiteitä, jotka Euroopan unioni voisi toteuttaa päästäkseen tavoitteisiinsa alueella.

4 artikla

1. Erikoislähettilään tehtävään liittyviä kustannuksia varten varataan Euroopan yhteisöjen varainhoitovuoden 1996 talousarvioon 950 000 ecun määräraha.

2. Edellä 1 kohdassa määrätyllä summalla rahoitettavat kustannukset hallinnoidaan talousarvioon sovellettavien Euroopan yhteisön menettelyjen ja sääntöjen mukaisesti.

3. Enintään 1 kohdassa mainittu summa jaetaan erikoislähettilään tarvitsemien perusrakenteiden ja juoksevien menojen rahoittamiseen, mukaan lukien hänen ja häntä avustavan henkilökunnan palkat. Jos jäsenvaltio tai komissio antaa erikoislähettilään avuksi henkilökuntaa, kyseinen jäsenvaltio ja komissio maksavat heidän palkkansa. Jäsenvaltiot ja komissio voivat esittää henkilökunnan antamista erikoislähettilään käyttöön.

4. Neuvosto panee merkille, että komissio aikoo toimittaa logistiikkatukea alueelle.

5. Tarvittavat takuut erikoislähettilään ja hänen henkilökuntansa tehtävän loppuun saattamiseksi ja asioiden sujumiseksi on määriteltävä osapuolten kanssa. Jäsenvaltioiden ja komission on annettava tälle asialle kaikki mahdollinen tuki.

5 artikla

Tämä yhteinen toiminta tulee voimaan sinä päivänä, kun se hyväksytään. Se on voimassa 25 päivään syyskuuta 1996.

6 artikla

Tämä yhteinen toiminta julkaistaan Euroopan yhteisöjen virallisessa lehdessä.

Tehty Brysselissä 25 päivänä maaliskuuta 1996.

Neuvoston puolesta

S. AGNELLI

Puheenjohtaja